12
About spiritual gifts
1 Περὶ δὲ τῶν πνευματικῶν, ἀδελφοί, οὐ θέλω ὑμᾶς ἀγνοεῖν. 2 Οἴδατε ὅτι ὅτε* ἔθνη ἦτε πρὸς τὰ εἴδωλα τὰ ἄφωνα ὡς ἂν ἤγεσθε, ἀπαγόμενοι. 3 Διὸ γνωρίζω ὑμῖν ὅτι οὐδεὶς ἐν Πνεύματι Θεοῦ λαλῶν λέγει ἀνάθεμα Ἰησοῦν,† καὶ οὐδεὶς δύναται εἰπεῖν Κύριον Ἰησοῦν‡ εἰ μὴ ἐν Πνεύματι Ἁγίῳ.
4 Διαιρέσεις δὲ χαρισμάτων εἰσίν, τὸ δὲ αὐτὸ Πνεῦμα. 5 Καὶ διαιρέσεις διακονιῶν εἰσιν,§ καὶ ὁ αὐτὸς Κύριος. 6 Καὶ διαιρέσεις ἐνεργημάτων εἰσίν, ὁ δὲ αὐτός ἐστιν* Θεὸς ὁ ἐνεργῶν τὰ πάντα ἐν πᾶσιν. 7 Ἑκάστῳ δὲ δίδοται ἡ φανέρωσις τοῦ Πνεύματος πρὸς τὸ συμφέρον.
A list of gifts
8 ᾯ μὲν γὰρ διὰ τοῦ Πνεύματος δίδοται λόγος σοφίας· ἄλλῳ δὲ λόγος γνώσεως, κατὰ τὸ αὐτὸ Πνεῦμα· 9 ἑτέρῳ δὲ† πίστις, ἐν τῷ αὐτῷ Πνεύματι· ἄλλῳ δὲ χαρίσματα ἰαμάτων, ἐν τῷ αὐτῷ‡ Πνεύματι· 10 ἄλλῳ δὲ ἐνεργήματα δυνάμεων, ἄλλῳ δὲ§ προφητεία, ἄλλῳ δὲ* διακρίσεις πνευμάτων· ἑτέρῳ δὲ† γένη γλωσσῶν, ἄλλῳ δὲ ἑρμηνεία γλωσσῶν. 11 Πάντα δὲ ταῦτα ἐνεργεῖ τὸ ἓν καὶ τὸ αὐτὸ Πνεῦμα, διαιροῦν ἰδίᾳ ἑκάστῳ καθὼς βούλεται.
An analogy from the body
12 Καθάπερ γὰρ τὸ σῶμα ἕν ἐστιν καὶ μέλη ἔχει πολλά,‡ πάντα δὲ τὰ μέλη τοῦ σώματος τοῦ ἑνός,§ πολλὰ ὄντα, ἕν ἐστιν σῶμα, οὕτως καὶ ὁ Χριστός. 13 Καὶ γὰρ ἐν ἑνὶ Πνεύματι ἡμεῖς πάντες εἰς ἓν σῶμα ἐβαπτίσθημεν—εἴτε Ἰουδαῖοι εἴτε Ἕλληνες, εἴτε δοῦλοι εἴτε ἐλεύθεροι—καὶ πάντες εἰς* ἓν Πνεῦμα ἐποτίσθημεν.† 14 Καὶ γὰρ τὸ σῶμα οὐκ ἔστιν ἓν μέλος ἀλλὰ πολλά. 15 Ἐὰν εἴπῃ ὁ πούς, «Ὅτι οὐκ εἰμὶ χείρ, οὐκ εἰμὶ ἐκ τοῦ σώματος,» οὐ παρὰ τοῦτο οὐκ ἔστιν ἐκ τοῦ σώματος. 16 Καὶ ἐὰν εἴπῃ τὸ οὖς, «Ὅτι οὐκ εἰμὶ ὀφθαλμός, οὐκ εἰμὶ ἐκ τοῦ σώματος,» οὐ παρὰ τοῦτο οὐκ ἔστιν ἐκ τοῦ σώματος. 17 Εἰ ὅλον τὸ σῶμα ὀφθαλμός, ποῦ ἡ ἀκοή; Εἰ ὅλον ἀκοή, ποῦ ἡ ὄσφρησις; 18 Νυνὶ δὲ ὁ Θεὸς ἔθετο τὰ μέλη, ἓν ἕκαστον αὐτῶν, ἐν τῷ σώματι καθὼς ἠθέλησεν. 19 (Εἰ δὲ ἦν τὰ πάντα ἓν μέλος, ποῦ τὸ σῶμα; 20 Νῦν δὲ πολλὰ μὲν μέλη ἓν δὲ σῶμα.)
21 Οὐ δύναται δὲ ὁ ‡ ὀφθαλμὸς εἰπεῖν τῇ χειρί, «Χρείαν σου οὐκ ἔχω»· ἢ πάλιν ἡ κεφαλὴ τοῖς ποσίν, «Χρείαν ὑμῶν οὐκ ἔχω.» 22 Ἀλλὰ πολλῷ μᾶλλον, τὰ δοκοῦντα μέλη τοῦ σώματος ἀσθενέστερα ὑπάρχειν ἀναγκαῖά ἐστιν. 23 Καὶ ἃ δοκοῦμεν ἀτιμότερα εἶναι τοῦ σώματος, τούτοις τιμὴν περισσοτέραν περιτίθεμεν· καὶ τὰ ἀσχήμονα ἡμῶν εὐσχημοσύνην περισσοτέραν ἔχει, 24 τὰ δὲ εὐσχήμονα ἡμῶν οὐ χρείαν ἔχει. Ἀλλ᾿§ ὁ Θεὸς συνεκέρασεν τὸ σῶμα, τῷ ὑστεροῦντι* περισσοτέραν δοὺς τιμήν, 25 ἵνα μὴ ᾖ σχίσμα† ἐν τῷ σώματι, ἀλλὰ τὸ αὐτὸ ὑπὲρ ἀλλήλων μεριμνῶσιν τὰ μέλη· 26 καὶ εἴτε πάσχει ἓν μέλος, συμπάσχῃ‡ πάντα τὰ μέλη· εἴτε δοξάζεται ἓν§ μέλος, συγχαίρῃ* πάντα τὰ μέλη.
Functions in the Church
27 Ὑμεῖς δέ ἐστε σῶμα Χριστοῦ, καὶ μέλη ἐκ μέρους. 28 Καὶ οὓς μὲν ἔθετο ὁ Θεὸς ἐν τῇ ἐκκλησίᾳ· πρῶτον ἀποστόλους, δεύτερον προφήτας, τρίτον διδασκάλους· ἔπειτα δυνάμεις, εἶτα† χαρίσματα ἰαμάτων, ἀντιλήψεις,‡ κυβερνήσεις, γένη γλωσσῶν. 29 Μὴ πάντες ἀπόστολοι; Μὴ πάντες προφῆται; Μὴ πάντες διδάσκαλοι; Μὴ πάντες δυνάμεις; 30 Μὴ πάντες χαρίσματα ἔχουσιν ἰαμάτων; Μὴ πάντες γλώσσαις λαλοῦσιν; Μὴ πάντες διερμηνεύουσιν; 31 Ζηλοῦτε δὲ τὰ χαρίσματα τὰ κρείττονα.§
About agape love
Καὶ ἔτι καθ᾿ ὑπερβολὴν ὁδὸν ὑμῖν δείκνυμι.
* 12:2 οτε f35 ℵA,B,C [82%] HF,RP,OC,CP,NU ¦ — [18%] TR † 12:3 ιησουν f35 𝕻46 (95.6%) HF,RP,OC,TR,CP ¦ ιησους ℵA,B,C (3.4%) NU ¦ four other readings (1%) ‡ 12:3 κυριον ιησουν f35 (93.2%) HF,RP,OC,TR,CP ¦ κυριος ιησους 𝕻46ℵA,B,C (5.2%) NU ¦ 12 χριστον (0.8%) ¦ long omission (0.7%) § 12:5 και διαιρεσεις διακονιων εισιν rell ¦ — [14%] [homoioarcton] * 12:6 εστιν f35 (B) (79.5%) HF,RP,OC,TR,CP ¦ — 𝕻46ℵA,C (20.5%) NU † 12:9 δε f35 𝕻46A,C [98%] HF,RP,OC,TR,CP ¦ — ℵB [2%] NU ‡ 12:9 αυτω f35 ℵ,0201 [94%] HF,RP,OC,TR,CP ¦ ενι A,B [2%] NU ¦ — 𝕻46 (C) [1%] ¦ long omission [3%] § 12:10 δε f35 ℵA,C [98%] HF,RP,OC,TR,CP[NU] ¦ — 𝕻46B,0201 [2%] * 12:10 δε f35 ℵA,C [98%] HF,RP,OC,TR,CP[NU] ¦ — 𝕻46B,0201 [2%] † 12:10 δε f35 A,C [96%] HF,RP,OC,TR,CP ¦ — 𝕻46ℵB,0201 [4%] NU ‡ 12:12 μελη εχει πολλα f35 [96%] HF,RP,OC,TR,CP ¦ ~ 132 ℵA,B,C [4%] NU ¦ ~ 312 𝕻46 § 12:12 του ενος f35 [93%] HF,RP,OC,TR,CP ¦ — ℵA,B,C [7%] NU * 12:13 εις f35 [91%] HF,RP,OC,TR,CP ¦ — 𝕻46ℵA,B,C [9%] NU † 12:13 πνευμα εποτισθημεν f35 𝕻46ℵB,C [72%] HF,RP,OC,TR,CP,NU ¦ πομα 2 [24%] ¦ 1 εφωτισθημεν [4%] ¦ σωμα εσμεν A ‡ 12:21 δε ο f35 𝕻46ℵB [64%] HF,RP,CP,NU ¦ 2 A,C [18%] ¦ 1 [8%] OC,TR ¦ — [10%] § 12:24 αλλ rell ¦ αλλα ℵA,B,C [25%] NU * 12:24 υστερουντι f35 𝕻46 [97%] HF,RP,OC,TR,CP ¦ υστερουμενω ℵA,B,C,048 [3%] NU † 12:25 σχισμα f35 𝕻46A,B,C [58%] OC,TR,NU ¦ σχισματα ℵ [40%] HF,RP,CP ¦ two other readings [2%] ‡ 12:26 συμπασχη f35 [40%] CP ¦ συμπασχει (𝕻46ℵA,B,C) [60%] HF,RP,OC,TR,NU § 12:26 εν f35 C [99%] HF,RP,OC,TR,CP[NU] ¦ — 𝕻46ℵA,B [1%] * 12:26 συγχαιρη f35 [40%] CP ¦ συγχαιρει (𝕻46)ℵ(A,B,C) [60%] HF,RP,OC,TR,NU † 12:28 ειτα f35 [96%] HF,RP,OC,TR,CP ¦ επειτα 𝕻46ℵA,B,C [3%] NU ¦ — [1%] ‡ 12:28 αντιληψεις rell ¦ αντιλημψεις (𝕻46)ℵA,B [2%] NU § 12:31 κρειττονα f35 (94.2%) HF,RP,OC,TR,CP ¦ μειζονα 𝕻46ℵA,B,C (5.8%) NU